
Akademik mobillikni tashkil etish va kreditlarni tan olish tartiblari bo‘yicha mazkur Kelishuv (keyingi o‘rinlarda — Kelishuv) O‘zbekiston davlat jahon tillari universiteti (keyingi o‘rinlarda — Yuboruvchi muassasa) nomidan rektor Tuxtasinov Ilxomjon Madaminovich hamda ____________________________ (hamkor OTT nomi) (keyingi o‘rinlarda — Qabul qiluvchi muassasa) nomidan rektor _____________________(rektor FIO) o‘rtasida tuzildi.

I. KELISHUVNING MAQSADI
	
Mazkur Kelishuvning maqsadi O‘zbekiston Respublikasi Prezidentining 2019-yil 
8-oktabrdagi PF–5847-son Farmoni bilan tasdiqlangan “O‘zbekiston Respublikasi oliy ta’lim tizimini 2030-yilgacha rivojlantirish konsepsiyasi” hamda O‘zbekiston Respublikasi Vazirlar Mahkamasining 2025-yil 13-sentabrdagi 578-son qarori 4-ilovasi bilan tasdiqlangan “Oliy ta’lim tashkilotlari talabalarining akademik mobilligini tashkil etish tartibi to‘g‘risida”gi Nizomda belgilangan vazifalar ijrosini ta’minlash, shuningdek akademik mobillikni tashkil etish va kreditlarni tan olishning yagona tartibini belgilashdan iborat.

II. KELISHUV PREDMETI
	
Mazkur Kelishuvning predmeti akademik mobillikni tashkil etish, uning ishtirokchilari tomonidan akademik mobillik davrida o‘zlashtiriladigan ta’lim elementlari (nazariy mashg‘ulotlar, amaliy mashg‘ulotlar, kurs ishi, malakaviy amaliyot, mustaqil ta’lim, yakuniy va oraliq attestatsiyalar) bo‘yicha shartlar hamda o‘zlashtirilgan natijalar asosida kreditlarni tan olish tartiblarini belgilashdan iborat.

III. AKADEMIK MOBILLIKNI TASHKIL ETISH SHARTLARI

3.1. Taʼlim shakli, kursi va taʼlim yoʻnalishi (mutaxassislik)ning mos boʻlishi oliy taʼlim tashkilotlari talabalarining akademik mobilligini amalga oshirishning asosiy sharti hisoblanadi.
3.2. Akademik mobillikni amalga oshirish va kreditlarni tan olish quyidagi hujjatlar asosida tashkil etiladi:
 — fanlar katalogi;
 — belgilangan shakldagi ta’lim to‘g‘risidagi kelishuv;
 — ta’lim to‘g‘risidagi ma’lumotnoma.
3.3. Fanlar katalogi Yuboruvchi va Qabul qiluvchi muassasalarning ta’lim dasturlari, kredit-modul tizimi, o‘quv fanlari va ularning tavsiflarini o‘z ichiga oladi.
3.4. Talaba tomonidan akademik mobillik davrida o‘zlashtiriladigan ta’lim elementlari Yuboruvchi va Qabul qiluvchi muassasalar o‘rtasida kelishilgan ta’lim to‘g‘risidagi kelishuv asosida belgilanadi va undan tashqarida bo‘lishiga yo‘l qo‘yilmaydi.
3.5. Talabaning Qabul qiluvchi muassasada o‘zlashtirgan ta’lim elementlari bo‘yicha to‘plagan kreditlari Yuboruvchi muassasa tomonidan to‘liq tan olinadi va talabaning asosiy ta’lim dasturiga kiritiladi.
3.6. Ta’lim to‘g‘risidagi kelishuvga Yuboruvchi muassasaning yozma roziligisiz o‘zgartirish kiritilishiga yo‘l qo‘yilmaydi.
3.7. Talaba tomonidan muayyan o‘quv yili uchun to‘lov-kontrakt miqdori Yuboruvchi muassasaga to‘lanadi.
3.8. Akademik mobillik dasturi davomiyligi bir yoki ikki semestrni tashkil etadi hamda mazkur Kelishuv _____________________(kelishuv muddati) qadar amal qiladi.

IV. TOMONLARNING HUQUQLARI

4.1. Yuboruvchi muassasa quyidagi huquqlarga ega: 
— akademik mobillik dasturida ishtirok etuvchi talabalar ro‘yxatini shakllantirish va tasdiqlash; 
— ta’lim to‘g‘risidagi kelishuv (Learning Agreement) mazmunini tasdiqlash va zarur hollarda uni qayta ko‘rib chiqishni talab qilish; 
— Qabul qiluvchi muassasa tomonidan taqdim etilgan ta’lim natijalari asosida kreditlarni tan olish yoki asoslantirilgan holda rad etish; 
— akademik mobillik jarayoni yuzasidan Qabul qiluvchi muassasadan zarur axborot va hujjatlarni so‘rash; 
— amaldagi qonunchilikka muvofiq boshqa huquqlardan foydalanish.
4.2. Qabul qiluvchi muassasa quyidagi huquqlarga ega: 
— akademik mobillik dasturiga qabul qilinadigan talabalar bo‘yicha belgilangan talablarga rioya etilishini talab qilish;
 — ta’lim jarayonini o‘zining ichki tartib-qoidalari va o‘quv rejalari asosida tashkil etish;
 — talabaning akademik mobillik davridagi o‘zlashtirish natijalarini baholash va rasmiylashtirish; 
— akademik mobillik jarayonida aniqlangan kamchiliklar yuzasidan Yuboruvchi muassasaga asoslantirilgan takliflar kiritish; 
— amaldagi qonunchilikka muvofiq boshqa huquqlardan foydalanish.
4.3. Talaba quyidagi huquqlarga ega:
— akademik mobillik dasturida bepul ishtirok etish; 
— Qabul qiluvchi muassasaning ta’lim va axborot-resurslaridan bepul foydalanish;
— akademik mobillik davrida o‘zlashtirgan ta’lim elementlari bo‘yicha kreditlarning Yuboruvchi muassasa tomonidan tan olinishini talab qilish; 
— ta’lim jarayoni bilan bog‘liq masalalar yuzasidan Yuboruvchi va Qabul qiluvchi muassasalarga murojaat qilish.

V. TOMONLARNING MAJBURIYATLARI:

5.1. Yuboruvchi muassasa quyidagi majburiyatlarni oladi: 
        — Qabul qiluvchi muassasa va talabaga fanlar katalogi hamda ta’lim to‘g‘risidagi kelishuv loyihasini taqdim etish; 
· akademik mobillikda ishtirok etuvchi talabalar bo‘yicha buyruq chiqarish;
— talabalarga transkript va yo‘llanma xatini berish; 
— akademik mobillik davrida o‘zlashtirilgan kreditlarni Vazirlar Mahkamasining 2025-yil 13-sentabrdagi 578-son qarori 4-ilovasi bilan tasdiqlangan Nizomi talablariga muvofiq tan olish; 
— talabani keyingi kursga o‘tkazish masalasini amaldagi tartibda hal etish.
5.2. Qabul qiluvchi muassasa quyidagi majburiyatlarni oladi: 
— talabani belgilangan tartibda ro‘yxatdan o‘tkazish va rektor buyrug‘i bilan rasmiylashtirish; 
— akademik mobillik davrida ta’lim olish uchun zarur shart-sharoitlarni yaratish; 
· axborot-resurs markazi va ta’lim infratuzilmasidan bepul foydalanish imkonini ta’minlash; 
— akademik mobillik yakunida ta’lim to‘g‘risidagi ma’lumotnomani yuboruvchi muassasaga taqdim etish.
5.3. Talaba quyidagi majburiyatlarni oladi: 
— belgilangan hujjatlarni o‘z vaqtida taqdim etish; 
— Qabul qiluvchi muassasaning ichki tartib-qoidalariga rioya qilish; 
— akademik mobillik dasturida belgilangan ta’lim elementlarini to‘liq o‘zlashtirish.

VI. YAKUNIY QOIDALAR

Mazkur Kelishuvga kiritiladigan barcha o‘zgartirish va qo‘shimchalar tomonlarning yozma kelishuvi asosida amalga oshiriladi. Kelishuvdan kelib chiqadigan nizolar muzokaralar yo‘li bilan hal etiladi. Kelishuvda nazarda tutilmagan masalalar O‘zbekiston Respublikasining amaldagi fuqarolik qonun hujjatlariga muvofiq tartibga solinadi.

VII. TOMONLAR REKVIZITLARI

